b'\n_START_ARTICLE_\nMagnhild Hagelia\n_START_PARAGRAPH_\nMagnhild Hagelia (6. mai 1904 Gjerstadi vald, Aust-Agder, Norra \xe2\x80\x93 4. juuli 1996) oli Norra naispoliitik T\xc3\xb6\xc3\xb6parteist._NEWLINE_Hagelia vanemad olid talupoeg Peder Jakobsen Hagelia (1874\xe2\x80\x931941) ja tema abikaasa Karen Tomine Pedersdotter Gryting (1881\xe2\x80\x931956)._NEWLINE_Ta \xc3\xb5ppis J\xc3\xa6reni rahvak\xc3\xb5rgkoolis (1924\xe2\x80\x931925), Treideri kaubanduskoolis (1933\xe2\x80\x931934) ja audiitorite kursustel (1933\xe2\x80\x931934) ning tegi 1938 p\xc3\xb5llumajandusliku raamatupidamise eksami._NEWLINE_P\xc3\xa4rast mitut t\xc3\xb6\xc3\xb6kohta \xc3\xa4ris ja b\xc3\xbcroos sai Hagelia 1939 Gjerstadi varustuskomisjoni \xc3\xa4rijuhiks; sellele ametikohale j\xc3\xa4i ta 1945. aastani. Aastatel 1945\xe2\x80\x931947 oli ta vallaaudiitor. Seej\xc3\xa4rel oli ta 1948\xe2\x80\x931953 Aust-Agderi maakonnaaudiitori abi ja 1953\xe2\x80\x931969 maakonnaaudiitor.\n_START_SECTION_\nPoliitiline tegevus\n_START_PARAGRAPH_\nHagelia alustas poliitilist tegevust Valdade Liidu (Kommuneforbundet) Arendali osakonnas. Ta oli tegev ka IOGT-is. Aastal 1945 sai ta Fj\xc3\xa6re vallavolikogu liikmeks, 1955\xe2\x80\x931959 oli \xc3\x98yestadi vallavolikogus, 1967\xe2\x80\x931970 Fj\xc3\xa6re vallavalitsuses ja 1971\xe2\x80\x931972 Grimstadi linnavolikogus._NEWLINE_Hagelia esindas Stortingis ligi 16 aastat Aust-Agderit. Ta valiti 1945 asesaadikuks. Aastal 1950 valiti ta t\xc3\xa4issaadikuks; 1954, 1958 ja 1961 valiti ta tagasi. Ta oli vallakomitee, valimiste komitee ja halduskomitee liige. Ta oli Stortingi juhatuse liige, viimati \xc3\xbclemkoja (Lagtinget) asejuhataja 1961\xe2\x80\x931965. Ta t\xc3\xb6\xc3\xb6tas Stortingis 1965. aastani._NEWLINE_Hagelia oli Stortingi Parlamentidevahelise Liidu ja P\xc3\xb5hjamaade N\xc3\xb5ukogu delegatsiooni liige.\n_START_SECTION_\nTunnustused\n_START_PARAGRAPH_\nAastal 1976 nimetas kuningas Olav V ta P\xc3\xbcha Olavi ordeni 1. klassi r\xc3\xbc\xc3\xbctliks "\xc3\xbchiskonnale kasuliku tegevuse eest"._NEWLINE_Ta oli Aust-Agderi uusnorra keele sektsiooni (Aust-Agder m\xc3\xa5llag) auliige. Aastal 1986 sai ta Vest-Agder m\xc3\xa5llagi murdeauhinna.'